ক্ষমতাসীন আওয়ামী লীগের সর্বোচ্চ নীতি নির্ধারণী ফোরাম-সভাপতি ম-লীর সদস্য ও ২০০৯ থেকে ২০১৩ সাল মেয়াদে বাংলাদেশের বাণিজ্য এবং বেসামরিক বিমান চলাচল মন্ত্রীর দায়িত্বে থাকা কর্নেল (অব.) ফারুক খানের ভাই ৬৩ বছর বয়সী আজিজ খান। এক দশকের বেশি সময় ধরে সিঙ্গাপুরের স্থায়ী বাসিন্দা তিনি। বাংলাদেশে বিদ্যুৎ, বন্দর, ফাইবার অপটিকস, অবকাঠামো খাতের ব্যবসা আছে সামিট গ্রুপের। সম্প্রতি এই গ্রুপের প্রতিষ্ঠান সামিট পাওয়ার ইন্টারন্যাশনাল সিঙ্গাপুর স্টক এক্সচেঞ্জে (এসজিএক্স) তালিকাভুক্ত হওয়ার প্রক্রিয়া শুরু করেছে। বাংলাদেশসহ এশিয়ার বিভিন্ন দেশে বড় বিনিয়োগের জন্য এসজিএক্স থেকে অর্থ সংগ্রহের পরিকল্পনা রয়েছে সামিটের। এ বিষয়ে গত ফেব্রুয়ারিতে রয়টার্সকে আজিজ খান বলেছেন, “বাংলাদেশের পুঁজিবাজার অনেক ছোট। আমাদের বিনিয়োগের জন্য আরও অনেক বেশি অর্থ প্রয়োজন। সিঙ্গাপুর একটি বৈশ্বিক অর্থনৈতিক কেন্দ্রে পরিণত হচ্ছে। ফলে শেয়ারবাজারে তালিকাভুক্ত হওয়ার জন্য এটি ভালো জায়গা।”